Title: พระราชกฤษฎีกา จัดตั้งคณะแพทยศาสตร์เชียงใหม่ในมหาวิทยาลัย แพทยศาสตร์ พ.ศ. 2502

พระราชกฤษฎีกา

พระราชกฤษฎีกา
จัดตั้งคณะแพทยศาสตร์เชียงใหม่ในมหาวิทยาลัย
แพทยศาสตร์ พ.ศ. ๒๕๐๒

ภูมิพลอดุลยเดช ป.ร.
ให้ไว้ ณ วันที่ ๒๘ ตุลาคม
พ.ศ. ๒๕๐๒
เป็นปีที่ ๑๔ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งคณะแพทยศาสตร์เชียงใหม่ในมหาวิทยาลัยแพทยศาสตร์ขึ้นใหม่อีกคณะหนึ่ง

อาศัยอำนาจตามความในมาตรา ๖ แห่งพระราชบัญญัติมหาวิทยาลัยแพทยศาสตร์
พุทธศักราช ๒๔๘๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาจัดตั้งคณะแพทยศาสตร์เชียงใหม่ในมหาวิทยาลัยแพทยศาสตร์
พ.ศ. ๒๕๐๒

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้จัดตั้งคณะแพทยศาสตร์เชียงใหม่ในมหาวิทยาลัยแพทยศาสตร์ขึ้นใหม่อีกคณะหนึ่ง
มีหน้าที่จัดการศึกษาฝ่ายแพทยศาสตร์ และฝ่ายวิชาพยาบาล ผดุงครรภ์และอนามัย
(ก) ฝ่ายแพทยศาสตร์ มีแผนกวิชา คือ แผนกกายวิภาคศาสตร์ แผนกสรีรวิทยา
แผนกพยาธิวิทยา แผนกอายุรศาสตร์ แผนกศัลยศาสตร์ แผนกสูติศาสตร์ - นรีเวชวิทยา แผนกรังสีวิทยา
แผนกกุมารเวชศาสตร์และแผนกจักษุ โสตนาสิกลาริงก์วิทยา
(ข) ฝ่ายวิชาพยาบาล ผดุงครรภ์และอนามัย มีแผนกวิชา คือ แผนกพยาบาล
ผดุงครรภ์และอนามัย

มาตรา ๔  ให้คณะแพทยศาสตร์เชียงใหม่
มีคณะกรรมการประจำคณะ ประกอบด้วยคณบดีเป็นประธาน และหัวหน้าแผนกวิชาต่าง ๆ
เป็นกรรมการ
ให้คณะกรรมการประจำคณะ แต่งตั้งผู้หนึ่งผู้ใดเป็นเลขานุการ

มาตรา ๕  ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ส.  ธนะรัชต์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เพื่อจัดสร้างโรงเรียนแพทย์แห่งที่สามและโรงเรียนพยาบาล
- ผดุงครรภ์และอนามัยขึ้นใหม่ ที่จังหวัดเชียงใหม่ เพื่อผลิตแพทย์ และพยาบาล -
ผดุงครรภ์และอนามัย ออกมาช่วยเหลือประชาชนผู้ป่วยไข้

ธิดาวรรณ/แก้ไข
๑๓ พฤศจิกายน ๒๕๔๕
A+B (C)

วิภา/ผู้จัดทำ
๑๕ มีนาคม ๒๕๕๔

[๑] ราชกิจจานุเบกษา
เล่ม ๗๖/ตอนที่ ๑๐๒/ฉบับพิเศษ หน้า ๑๕/๑ พฤศจิกายน ๒๕๐๒